Povzetek Sklepa Komisije

z dne 10. septembra 2021

o uvedbi posebnih ukrepov za odpravo protikonkurenčnih učinkov kršitve, ugotovljene v sklepu Komisije z dne 5. marca 2008 o dodelitvi ali ohranjanju v veljavi pravic za pridobivanje lignita v korist družbe Public Power Corporation S.A. s strani Helenske republike (postopek za ugotavljanje kršitev št. 2003/4428)

(Zadeva AT.38700 – Grški trgi za lignit in električno energijo)

(notificirano pod dokumentarno številko C(2021)6595 final)

(Besedilo v angleškem jeziku je edino verodostojno)

(2022/C 75/02)

Komisija je 10. septembra 2021 sprejela sklep v zvezi s postopkom na podlagi člena 106(3) Pogodbe o delovanju Evropske unije. Komisija objavlja glavno vsebino sklepa.

(1) S sklepom z dne 5. marca 2008 je Komisija ugotovila, da je Helenska republika kršila člen 106(1) v povezavi s členom 102 PDEU, in sicer je izdala ali ohranila privilegirane pravice v korist družbe Public Power Corporation (v nadaljnjem besedilu: PPC) za izkoriščanje lignita v Grčiji, kar ustvarja neenake možnosti za dostop gospodarskih subjektov do proizvodnje električne energije na lignit ter družbi PPC omogoča, da ohranja prevladujoči položaj na grškem veleprodajnem trgu električne energije z izključitvijo novih podjetji ali oviranjem njihovega vstopa na trg (v nadaljnjem besedilu: sklep iz leta 2008).

(2) S Sklepom z dne 4. avgusta 2009 je Komisija določila kot zavezujoče več ukrepov, ki jih je predlagala Helenska republika, da bi zagotovila dostop konkurentom družbe PPC do proizvodnje energije na lignit na grškem trgu z električno energijo (v nadaljnjem besedilu: sklep iz leta 2009).

(3) Splošno sodišče je s sodbama z dne 15. decembra 2016 sklepa iz let 2008 in 2009 potrdilo. V sodbah je Splošno sodišče potrdilo obstoj neenakih možnosti, ki so konkurentom družbe PPC nastale zaradi skoraj izključnih pravic družbe PPC za izkoriščanje lignita.

(4) Komisija je s sklepom z dne 17. aprila 2018 za zavezujoč razglasila nov sklop popravljalnih ukrepov, ki jih je predlagala Helenska republika in ki zajemajo dostop tretjih strani do proizvodnje električne energije na lignit z odprodajo dveh obstoječih elektrarn na lignit družbe PPC (v nadaljnjem besedilu: sklep iz leta 2018).

(5) Popravljalnih ukrepov, ki jih je Komisija sprejela v sklepih iz let 2009 in 2018, Helenska republika ni izvedla.

(6) Helenska republika je 1. februarja 2021 Komisiji predlagala nov sklop popravljalnih ukrepov, s katerimi bi nadomestila popravljalne ukrepe, ki so postali zavezujoči s sklepom iz leta 2018. V novem predlogu je bil upoštevan načrt Helenske republike za razgradnjo vseh obstoječih elektrarn na lignit do leta 2023 in predviden dostop konkurentov do proizvodne zmogljivosti družbe PPC prek terminskih proizvodov (tj. količine električne energije, prodane več mesecev pred dejansko dobavo). Komisija je 2. februarja 2021 in 5. julija 2021 začela preverjanja trga o predlaganih popravljalnih ukrepih. Helenska republika je 1. septembra 2021 predložila končno različico popravljalnih ukrepov.

(7) Na podlagi popravljalnih ukrepov, ki so s tem sklepom postali zavezujoči, se Helenska republika zavezuje zagotoviti, da bo družba PPC s prodajo od 40 do 50 % svoje proizvodnje na lignit na grški in/ali evropski energetski borzi (European Energy Exchange) na grški terminski borzi dosegla neto položaj prodajalca. Z omogočanjem konkurentom, da imajo dolgoročno dostop do veleprodajne električne energije po stabilnih cenah, in z zagotavljanjem likvidnosti grški terminski borzi bodo popravljalni ukrepi povečali konkurenco na grških trgih električne energije, kar bo koristilo potrošnikom.